চাঁপাইনবাবগঞ্জ প্রতিনিধি : চাঁপাইনবাবগঞ্জে আমবাগান বেচাকেনা নিয়ে বিরোধের জের ধরে মঙ্গলবার দুপুরে অপহৃত উপজেলা পূজা কমিটির সভাপতি অঞ্জন কুমার দাসকে (৫২) রাতেই অসুস্থ অবস্থায় উদ্ধার ও একজনকে গ্রেফতার করেছে সদর থানা পুলিশ। জানাগেছে, শিবগঞ্জ উপজেলা পূজা উদযাপন পরিষদের সভাপতি  অঞ্জন কুমার দাসের সাথে একই উপজেলার চকদৌলতপুর গ্রামের আনেসুর রহমানের ছেলে হাসেনুর রহমান বাবুর আমবাগান বেচাকেনা নিয়ে বিরোধ চলে আসছিল। এই বিরোধের জের ধরে হাসেনুর রহমান বাবু ও তার পিতা আনিসুর রহমান একদল সন্ত্রাসী ভাড়া করে। মঙ্গলবার বেলা ১টার দিকে অঞ্জন কুমার দাস বাসযোগে চাঁপাইনবাবগঞ্জ থেকে শিবগঞ্জ যাচ্ছিল। এসময় বাসটি চাঁপাইনবাবগঞ্জ শহরের মহানন্দা ব্রীজের টোলঘরের কাছে পৌছিলে জেলা ছাত্রলীগের ভারপ্রাপ্ত সভাপতি মোঃ রাকিবুল হাসান বিরুর নেতৃত্বে একদল সন্ত্রাসী ধারালো অস্ত্রের মুখে অঞ্জন কুমার দাসকে বাস থেকে নামিয়ে  অজ্ঞাত স্থানে নিয়ে যায়। এব্যাপারে বিকেলে অঞ্জন কুমার দাসের ছেলে বাদী হয়ে ৮জনকে আসামী করে চাঁপাইনবাবগঞ্জ সদর থানায় একটি মামলা দায়ের করে। মামলা দায়েরের পর সন্ধ্যায় পুলিশ শিবগঞ্জ উপজেলার চকদৌলতপুর গ্রামের ফজলুর রহমানের ছেলে মোসলেম উদ্দিনকে (২৮) গ্রেফতার করে। পরবর্তীতে তার স্বীকারোক্তি অনুযায়ী রাত ৮টার দিকে সদর উপজেলার মহারাজপুর ঘোড়াষ্ট্যান্ড থেকে অপহৃত অঞ্জন কুমার দাসকে অসুস্থ অবস্থায় উদ্ধার করে। উদ্ধারকৃত অঞ্জন কুমার দাস জানান, অপহরণের পর অপহরণকারীরা তাকে অকথ্য নির্যাতন চালিয়ে গুরুতর আহত করায় তিনি অসুস্থ হয়ে  পড়েন।